
[bookmark: _GoBack]Nacrta prijedloga Odluke o prihvaćanju inicijative i prijedloga za izdvajanje 
dijela područja Mjesnog odbora Belveder i pripajanje Mjesnom odboru Kozala

I. PRAVNI OKVIR

Odredbom članka 57. Zakona o lokalnoj i područnoj (regionalnoj) samoupravi ("Narodne novine" broj 33/01, 60/01, 129/05, 109/07, 125/08, 36/09, 150/11, 144/12, 123/17, 98/19 i 144/20) utvrđeno je da se mjesni odbor osniva statutom jedinice lokalne samouprave kao oblik neposrednog sudjelovanja građana u odlučivanju o lokalnim poslovima od neposrednog i svakodnevnog utjecaja na život i rad građana. Mjesni odbor osniva se za jedno naselje, više međusobno povezanih manjih naselja ili za dio većeg naselja, odnosno grada koji u odnosu na ostale dijelove čini zasebnu cjelinu.
Člankom 58. istog Zakona propisano je da inicijativu i prijedlog za osnivanje mjesnog odbora mogu dati građani i članovi predstavničkog tijela te druga tijela određena u statutu općine, odnosno grada. 

Člankom 78. Statuta Grada Rijeke („Službene novine Primorsko-goranske županije“ broj 24/09, 11/10, 5/13 i „Službene novine Grada Rijeke“ broj 7/14, 12/17, 9/18, 11/18-pročišćeni tekst, 2/20, 3/21 i 4/25) – u daljnjem tekstu: Statut, utvrđeno je da se na području Grada Rijeke mjesni odbori osnivaju kao oblik neposrednog sudjelovanja građana u odlučivanju o lokalnim poslovnima od neposrednog i svakodnevnog utjecaja na život i rad građana. Prema odredbi članka 79. Statuta mjesni odbor osniva se za dio grada koji u odnosu na ostale dijelove čini zasebnu razgraničenu cjelinu (dio naselja). Mjesni odbor je pravna osoba.

Na području grada Rijeke osnovana su 34 mjesna odbora: Luka, Školjić-Stari Grad, Orehovica, Svilno, Pašac, Draga, Sv. Kuzam, Drenova, Mlaka, Potok, Banderovo, Brašćine-Pulac, Pehlin, Podvežica, Pećine, Srdoči, Grbci, Centar-Sušak, Bulevard, Krimeja, Turnić, Škurinje, Grad Trsat, Vojak, Kantrida, Zamet, Sv. Nikola, Podmurvice, Škurinjska Draga, Kozala, Belveder, Brajda-Dolac, Gornji Zamet i Gornja Vežica.

Područje, granice i sjedišta mjesnih odbora na području grada Rijeke te način njihove promjene uređene su Odlukom o područjima, granicama i sjedištima mjesnih  odbora na području Grada Rijeke („Službene novine Primorsko-goranske županije“ broj 11/10 i „Službene novine Grada Rijeke“ broj 9/18) – u daljnjem tekstu: Odluka.

Člankom 4. Odluke propisano je da se područje i granice mjesnog odbora mogu mijenjati u slučaju osnivanja novog mjesnog odbora, izdvajanja dijela područja mjesnog odbora iz mjesnog odbora i spajanja mjesnih odbora. O inicijativi i prijedlogu za promjenu područja i granica mjesnog odbora odlučuje se na način i po postupku utvrđenom za osnivanje mjesnog odbora u suglasju s odredbama Statuta.

Sukladno članku 82. Statuta inicijativu i prijedlog za osnivanje mjesnog odbora mogu dati :
- 10% birača upisanih u popis birača za područje za koje se predlaže osnivanje mjesnog odbora, 
- članovi Gradskog vijeća sukladno odredbama Poslovnika Gradskog vijeća o podnošenju prijedloga akata,
 - radna tijela Gradskog vijeća, 
- Gradonačelnik.
O inicijativi i prijedlogu za izdvajanje dijela područja mjesnog odbora iz mjesnog odbora, o spajanju mjesnih odbora te o promjeni naziva mjesnog odbora odlučuje se na način i po postupku utvrđenom za osnivanje mjesnog odbora. Gradsko vijeće Grada Rijeke (u daljnjem tekstu: Gradsko vijeće) odlučuje o inicijativi i prijedlogu uz prethodno pribavljeno mišljenje vijeća mjesnog odbora.


II. INCIJATIVA I PRIJEDLOG ZA IZDVAJANJE DIJELA PODRUČJA MJESNOG ODBORA BELVEDER I PRIPAJANJE MJESNOM ODBORU KOZALA

Gradonačelnici Grada Rijeke u studenom 2025. godine dostavljena je inicijativa grupe građana kojom se predlaže izdvajanje dijela kućnih brojeva Ulice Silvija Bačića iz područja Mjesnog odbora Belveder i pripajanje području Mjesnog odbora Kozala (Prilog 1.). Inicijativom se predlaže da se kućni brojevi 17, 19, 21, 22, 23, 23/A, 23/B, 25, 27, 29, 31, 33, 35, 37 i 39 u Ulici Silvija Bačića izdvoje iz područja Mjesnog odbora Belveder i pripoje području Mjesnog odbora Kozala. Radi se o dijelu ulice koji se proteže od raskršća sa Ulicom Bože Milanovića  prema istoku odnosno sjeveru (Prilog 2. - kartografski prikaz GIS-a Grada Rijeke). Ulica Silvija Bačića prolazi kroz područje obaju mjesnih odbora.
Kao razloge izdvajanja s područja Mjesnog odbora Belveder i pripojenje Mjesnom odboru Kozala navode se:
· geografska povezanost s Mjesnim odborom Kozala - cjelina koja je „slijepo crijevo“ Belvedera i geografski više pripada Mjesnom odboru Kozala;
· zajedničke potrebe i interesi stanovnika s područjem Mjesnog odbora Kozala - bolja organizacija kulturnih i društvenih djelatnosti;
· lakše rješavanje komunalnih problema, prijedloga i zahtjeva stanovnika;
· olakšan izlazak na izbore starije populacije- blizina biračkog mjesta (sjedište Mjesnog odbora Kozala, Volčićev trg 2)
· učinkovitije zastupanje interesa  i bolja kvaliteta života stanovnika ovog dijela ulice.
Prema podacima iz Registra birača koji se vodi kod Upravnog odjela za opću upravu i pravne poslove Primorsko-goranske županije, u Ulici Silvija Bačića, na kućnim brojevima koji pripadaju Mjesnom odboru Belveder upisano je 108 birača odnosno 75 birača koji stanuju na kućnim brojevima za koje se traži izdvajanje. Inicijativu je potpisalo 45 birača, što predstavlja 41,67 % ukupnog broja birača koji žive na području tog mjesnog odbora odnosno 60% birača koji stanuju na kućnim brojevima za koje se traži izdvajanje. Iz navedenih podataka o broju birača proizlazi da je zadovoljen uvjet za pokretanje inicijative iz članka 81. stavka 1. Statuta (Prilog 3. - dopis Upravnog odjela za opću upravu i pravne poslove).

Sukladno odredbi članka 82. stavka 4. Statuta pribavljena su mišljenja Vijeća Mjesnog odbora Belveder i Vijeća Mjesnog odbora Kozala. Oba vijeća podržala su inicijativu da se predloženi kućni brojevi 17, 19, 21, 22, 23, 23/A, 23/B, 25, 27, 29, 31, 33, 35, 37 i 39 Ulice Silvija Bačića izdvoje iz područja Mjesnog odbora Belveder i pripoje Mjesnom odboru Kozala. Za preostale kućne brojeve u istoj ulici: 1, 3, 7, 9, 11, 15 i 15/A oba vijeća su utvrdila da trenutno ostaju na području Mjesnog odbora Belveder (Prilog 4. i 5).

S obzirom na navedeno, uzimajući u obzir iskazanu inicijativu i obrazloženje prijedloga za izdvajanjem dijela Ulice Silvija Bačića iz Mjesnog odbora Belveder i pripajanje području Mjesnog odbora Kozala predlaže se da Gradsko vijeće donese Odluku o prihvaćanju inicijative i prijedloga za izdvajanje dijela područja iz Mjesnog odbora Belveder i pripajanje Mjesnom odboru Kozala.

		Ukoliko Gradsko vijeće prihvati naprijed navedenu Odluku, pristupit će se izradi izmjene Odluke o područjima, granicama i sjedištima mjesnih odbora na području Grada Rijeke.

Članak 11. Zakona o pravu na pristup informacijama („Narodne novine“ broj 25/13, 85/15 i 69/22) propisuje obvezu jedinice lokalne samouprave da pri donošenju općih akata kojima se utječe na interese građana i pravnih osoba provede savjetovanje javnošću. Temeljem citirane zakonske odredbe Nacrt prijedloga Odluke o prihvaćanju inicijative i prijedloga za izdvajanje dijela područja iz Mjesnog odbora Belveder i pripajanje Mjesnom odboru Kozala objavit će se na mrežnim stranicama Grada Rijeke radi provedbe savjetovanja s javnošću u trajanju od 30 dana.

